Forslag til RÅDETS FORORDNING om ændring af forordning (EF) nr. 2792/1999 om de nærmere regler og betingelser for Fællesskabets strukturforanstaltninger for fiskeriet

(forelagt af Kommissionen)

BEGRUNDELSE

Kommissionen har for nylig i en meddelelse til Rådet [1] beklaget, at de nuværende foranstaltninger ikke er tilstrækkelige til at begrænse fiskeriindsatsen under den fjerde generation af flerårige udviklingsprogrammer (FUP IV).

[1] Beretning fra Kommissionen til Rådet: Forberedelse af en midtvejsrevision af de flerårige udviklingsprogrammer (FUP), KOM(2000)272 endelig.

Hverken disse ordninger eller TAC- og kvoteordningen har kunnet forhindre de alvorlige kriser for visse bestande (torsk og kulmule), der er på vej mod et sammenbrud, og som nu kræver hastig vedtagelse af særlige foranstaltninger. De har heller ikke kunnet løse overkapacitetsproblemet for Fællesskabets fiskerflåde. Denne situation, der kan ses som en svaghed ved den fælles fiskeripolitik, må afhjælpes med modige og effektive foranstaltninger. Overkapaciteten er en trussel både mod fiskebestandene og mod andre levende marine ressourcer, der berøres som bifangst, og den er ikke forenelig med en bæredygtig udvikling.

Disse foranstaltninger, bortset fra foranstaltningerne til genopretning af torske- og kulmulebestandene [2], kan indbygges i reformen af hele den fælles fiskeripolitik som omtalt i grønbogen om den fælles fiskeripolitiks fremtid [3]. Det vil således blive muligt at høre medlemsstaterne og de berørte parter om, hvorledes der for fremtiden kan fastlægges en mere effektiv politik for flåden set i sammenhæng med resten af den fælles fiskeripolitik.

[2] Kommissionen vil forelægge Rådet særskilte forslag om foranstaltninger til genopretning af bestandene af torsk og kulmule.

[3] KOM (2001) 135 endelig.

Det vil imidlertid kræve en forlængelse af de igangværende flerårige udviklingsprogrammer indtil den 31. december 2002, så der bliver tid til at overveje den fremtidige flådepolitik.

Kommissionen har derfor udarbejdet et forslag om en etårig forlængelse, dvs. indtil den 31. december 2002, af den nugældende beslutning [4] og dermed også en etårig forlængelse af FUP IV samt et forslag om ændring af visse bestemmelser vedrørende det finansielle instrument til udvikling af fiskeriet (FIUF) [5].

[4] Rådets beslutning 97/413/EF af 26. juni 1997 om mål og detaljerede regler for en omstrukturering af Fællesskabets fiskerisektor i perioden 1. januar 1997 til 31. december 2001 med henblik på at opnå en bæredygtig ligevægt mellem ressourcerne og udnyttelsen heraf. EFT L 175 af 3.7.1997, s. 27.

[5] Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet. EFT L 337 af 30.12.1999, s. 10.

Kommissionen er bange for, at FUP IV-målene er for beskedne, og enhver forlængelse bør i det mindste kædes sammen med foranstaltninger, der kan gøre dem mere effektive. Vedlagte forslag fjerner derfor de muligheder, der nu ifølge artikel 3 og 4 i Rådets beslutning 97/413/EF er for at øge FUP-målene, når det begrundes med forbedring af sikkerheden. Alle nye fartøjer bør bygges, så de opfylder en vis minimumssikkerhedsnorm, og kapaciteten til bygning af disse nye fartøjer kan findes inden for de eksisterende kapacitetsmål.

Af samme grund indføres der også nye begrænsninger med den foreslåede ændring af FIUF-forordningen, nemlig:

* Støtte til bygning og modernisering af fartøjer gøres betinget af, at FUP-målene overholdes for alle fartøjskategorier og ikke blot den pågældende kategori.

* Bestemmelserne i artikel 6, der tillader en forøgelse af FUP-målene for foranstaltninger til forbedring af sikkerhed, navigation til søs, hygiejne, produktkvalitet og arbejdsforhold, udgår. Grunden hertil er den samme som den tidligere nævnte: nye fartøjer bør bygges efter en minimumsnorm, og kapaciteten til at bygge de nye fartøjer bør findes inden for de eksisterende kapacitetsmål.

* Det foreslås at forbyde støtte til bygning og modernisering inden for enhver fartøjskategori, hvor der gennemføres aktivitetsreduktioner som et middel til at nå FUP-målene. Hvis flådens rentabilitet er sådan, at støtten til udtagning ikke er tilstrækkelig attraktiv, er det ikke berettiget at anvende offentlige midler til at forny fartøjerne i den pågældende kategori.

* Fiskeri under bekvemmelighedsflag er et voksende problem for Den Europæiske Union. Ifølge artikel 19 i den internationale handlingsplan for illegalt, urapporteret og ureguleret fiskeri (IUU) skal staterne bestræbe sig på, at deres borgere ikke udflager fartøjer til en stat, der ikke opfylder sine forpligtelser som flagstat. Det Europæiske Fællesskab har tilsluttet sig denne plan. Selv om artikel 7, stk. 3, litra b), nr. i), i forordning (EF) nr. 2792/1999 allerede indeholder restriktioner for IUU, finder Kommissionen det hensigtsmæssigt at styrke dem. Den foreslåede ændring af FIUF-forordningen forbyder derfor offentlig støtte til overførelse af fartøjer til tredjelande, der af de pågældende fiskeriorganisationer er identificeret som lande, der tillader fiskeri "på en måde, der kan skade effektiviteten af internationale bevaringsforanstaltninger".

En sidste ændring i FIUF-forordningen vedrører artikel 16, stk. 2, hvor muligheden for at yde finansiel godtgørelse for omkostninger ved tekniske restriktioner udstrækkes til sådanne restriktioner i medfør af enhver fællesskabslovgivning og ikke alene i medfør af en rådsbeslutning.

2001/0129 (CNS)

Forslag til RÅDETS FORORDNING om ændring af forordning (EF) nr. 2792/1999 om de nærmere regler og betingelser for Fællesskabets strukturforanstaltninger for fiskeriet

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen [6],

[6] EFT C ...

under henvisning til udtalelse fra Europa-Parlamentet [7],

[7] EFT C ...

under henvisning til udtalelse fra Det Økonomiske og Sociale Udvalg [8], og

[8] EFT C ...

ud fra følgende betragtninger:

(1) Rådets forordning (EF) nr. 2792/1999 [9] indeholder særlige bestemmelser i forbindelse med gennemførelsen af de flerårige udviklingsprogrammer for fiskerflåden.

[9] EFT L 337 af 30.12.1999, s. 10.

(2) Rådets beslutning nr. 2001/.../EF [10] ændrer en række bestemmelser i Rådets beslutning nr. 97/413/EF af 26. juni 1997 om mål og detaljerede regler for en omstrukturering af Fællesskabets fiskerisektor i perioden 1. januar 1997 til 31. december 2001 med henblik på at opnå en bæredygtig ligevægt mellem ressourcerne og udnyttelsen heraf [11]. Den forlænger bl.a. gyldighedsperioden indtil 31. december 2002.

[10] EFT L ...

[11] EFT L 175 af 3.7.1997, s. 27.

(3) Bestemmelserne i forordning (EF) nr. 2792/1999 om offentlig støtte til fornyelse af modernisering af flåden bør strammes for at sikre, at fiskeriindsatsen ikke øges, navnlig ved, at der stilles krav om, at der først kan ydes støtte, når målene for fiskeriindsatsen er opfyldt i samtlige flådekategorier, og at der ikke kan ydes støtte, hvis disse mål er opfyldt ved en reduktion af aktiviteten i stedet for af kapaciteten.

(4) Der bør ikke ydes offentlig støtte til permanent overførsel af fiskerfartøjer til visse tredjelande, der af de pågældende regionale fiskeriorganisationer er blevet identificeret som lande, der tillader fiskeri på en måde, der truer effektiviteten af de internationale bevarelsesforanstaltninger.

(5) Forordning (EF) nr. 2792/1999 bør derfor ændres.

UDSTEDT FØLGENDE FORORDNING:

Artikel 1

Forordning (EF) nr. 2792/1999 ændres således:

(1) I artikel 4, stk. 3, ændres "1. maj 2001" til "1. maj 2002".

(2) I artikel 6 udgår stk. 2.

(3) I artikel 7, stk. 3, litra b), indsættes som:

"iv) hvis det tredjeland, fartøjet overføres til, ikke er en kontraherende part eller en samarbejdspartner i de relevante nationale fiskeriorganisationer, har dette land ikke været identificeret af disse organisationer som et land, der tillader fiskeri på en måde, der truer effektiviteten af de internationale bevarelsesforanstaltninger".

(4) Artikel 9, stk. 1, første afsnit, affattes således:

"1. Med forbehold af betingelserne i artikel 3, stk. 3, andet afsnit, ydes offentlig støtte til fornyelse af flåden og modernisering kun på følgende betingelser og på betingelserne i artikel 6 og bilag III, forudsat at de samlede årlige mål i de flerårige udviklingsprogrammer er overholdt:

a) offentlig støtte kan kun gives til fartøjer, der tilhører de afsnit, for hvilke de årlige mål i de flerårige udviklingsprogrammer er nået ved hjælp af en reduktion af kapaciteten og ikke ved en reduktion i aktiviteten;

b) hvis de årlige mål for de enkelte kategorier er overholdt, skal medlemsstaterne sikre, at tilførsel af ny kapacitet i programmeringsperioden 2000-2006 med offentlig støtte kompenseres ved udtagning af kapacitet uden offentlig støtte, der mindst svarer til den nye kapacitet, der tilføres i de pågældende kategorier, samlet i tonnage og motorkraft;

c) offentlig støtte kan også ydes til modernisering af fartøjer, såfremt denne ikke vedrører kapacitet i tonnage eller motorkraft.

Rådet træffer senest den 31. december 2002 afgørelse om de eventuelle nødvendige ændringer af dette stykke, der skal anvendes fra og med den 1. januar 2003 i henhold til proceduren i traktatens artikel 37.

(5) I artikel 10, stk. 1, litra d), ændres udtrykket "samlede årlige mål" til "samlede mål i alle kategorier".

(6) I artikel 16, stk. 2, ændres udtrykket "hvis en rådsbeslutning indebærer tekniske restriktioner" til udtrykket "hvis fællesskabslovgivningen indebærer tekniske restriktioner".

Artikel 2

Denne forordning træder i kraft på tredjedagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder direkte i medlemsstaterne.

Udfærdiget i Bruxelles, den .

På Rådets vegne

Formand